Document ID: 32013R1138

REGOLAMENT TAL-KUMMISSJONI (UE) Nru 1138/2013
tat-8 ta’ Novembru 2013
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-bitertanol, il-klorfenvinfos, id-dodin u l-vinklożolin f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 18(1)(b) u l-Artikolu 49(2) tiegħu,
Billi:
(1)
Għall-bitertanol, il-klorfenvinfos u l-vinklożolin, il-livelli massimi ta’ residwu (MRL) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għad-dodin, l-MRL ġew stabbiliti fil-Parti A tal-Anness III tar-Regolament (KE) Nru 396/2005.
(2)
Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva dodin fuq il-frott pomaċi, il-ħawħ, il-berquq, iċ-ċirasa, iż-żebbuġ tal-mejda u ż-żebbuġ għall-produzzjoni taż-żejt tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu mmodifikati l-MRL eżistenti.
(3)
Skont l-Artikoli 6(2) u (4) tar-Regolament (KE) Nru 396/2005 tressqet applikazzjoni għall-użu tad-dodin fuq il-banana. L-applikant isostni li l-użu awtorizzat tad-dodin fuq tali għelejjel fl-Amerika ta’ Fuq, l-Amerika Ċentrali u l-Amerika t’Isfel iwassal għal residwi ogħla mill-MRL awtorizzati fir-Regolament (KE) Nru 396/2005 u li huwa meħtieġ MRL ogħla biex ma jkunx hemm ostakli kummerċjali għall-importazzjoni tal-banana.
(4)
Skont l-Artikolu 8 tar-Regolament (KE) Nru 396/2005 dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.
(5)
L-Awtorità Ewropea dwar is-Sigurtà fl-Ikel, minn hawn ‘il quddiem “l-Awtorità”, ivvalutat l-applikazzjonijiet u r-rapporti ta’ evalwazzjoni, u eżaminat b’mod partikolari r-riskji għall-konsumaturi u, fejn rilevanti, għall-annimali u tat opinjonijiet motivati dwar l-MRL proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli lill-pubbliku.
(6)
Ir-Renju Unit ressaq talba lill-Awtorità skont l-Artikolu 43 tar-Regolament (KE) Nru 396/2005 biex jiġu vvalutati r-riskji li l-MRL attwali għall-bitertanol fuq il-banana jistgħu joħolqu, fid-dawl tad-doża ta’ referenza akuta (ARfD) għall-bitertanol, stabbilit f’Ottubru 2010 (3).
(7)
Għad-dodin, l-Awtorità kkonkludiet li kienu ġew issodisfati r-rekwiżiti kollha fir-rigward tad-dejta u li, abbażi ta’ valutazzjoni tal-esponiment tal-konsumatur għas-27 grupp Ewropew tal-konsumatur speċifiku, it-tibdil fil-MRL mitluba mill-applikant kien aċċettabbli. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanza. La l-esponiment tul il-ħajja għal dik is-sustanza permezz tal-prodotti kollha tal-ikel li jista’ jkun fihom dik is-sustanza, u lanqas l-esponiment għall-perjodu qasir minħabba konsum għoli tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (ADI) jew id-doża ta’ referenza akuta (ARfD).
(8)
Fir-rigward tal-bitertanol, l-Awtorità, fl-opinjoni tagħha tal-21 ta’ Frar 2012, identifikat tħassib akut għas-saħħa għall-konsumaturi u rrakkomandat it-tnaqqis tal-MRL għall-bitertanol fuq il-banana (4). Ladarba kien identifikat xi tħassib akut għas-saħħa tal-konsumaturi fir-rigward tal-bitertanol fuq il-banana, l-Awtorità evalwat is-sikurezza tal-MRL eżistenti għall-bitertanol fuq għelejjel oħra li għalihom l-MRL kienu stipulati fuq il-limitu ta’ determinazzjoni (LOD). L-Awtorità rrakkomandat li jitnaqqsu l-MRL għall-frott pomaċi, il-frott bl-għadma, il-kukurbiti (bil-qoxra tittiekel) u t-tadam. Il-MRL għal dawk il-prodotti għandhom ikunu ffissati mal-LOD xieraq għat-taħlita tas-sustanza/prodott speċifika.
(9)
Abbażi tal-opinjonijiet motivati tal-Awtorità u waqt li jitqiesu l-fatturi rilevanti tas-suġġett ikkonsidrat, l-emendi xierqa għall-MRL jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(10)
L-awtorizzazzjonijiet kollha eżistenti għall-prodotti tal-protezzjoni tal-pjanti li fihom is-sustanzi attivi klorfenvinfos u vinklożolin ġew revokati. Skont l-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRL stabbiliti għal dawk is-sustanzi attivi fl-Annessi II u III għalhekk għandhom jitħassru.
(11)
Il-Kummissjoni kkonsultat mal-laboratorji ta’ referenza tal-Unjoni Ewropea dwar ir-residwi tal-pestiċidi, rigward il-ħtieġa li tadatta l-LODs eżistenti għall-bitertanol, il-klorfenvinfos u d-dodin. Dawk il-laboratorji kkonkludew li l-iżvilupp tekniku jippermetti li jiġu stabbiliti LODs iktar baxxi għal dawn it-tliet sustanzi. Fid-dawl tal-konklużjonijiet ta’ dawn il-laboratorji, huwa xieraq li jiġu ffissati MRL iktar baxxi.
(12)
Ir-Regolament (KE) Nru 396/2005 għandu għaldaqstant jiġi emendat skont dan.
(13)
Għall-vinklożolin, il-mudell stabbilit mill-Awtorità biex issir valutazzjoni tar-riskju akut u kroniku (5) juri li qed jinżamm livell għoli ta’ protezzjoni tal-konsumaturi. Għalhekk, dan ir-Regolament għandu jipprevedi arranġament tranżitorju, sabiex jippermetti l-kummerċjalizzazzjoni, l-ipproċessar u l-konsum normali ta’ prodotti li jkunu ġew prodotti legalment qabel l-applikazzjoni ta’ dan ir-Regolament.
(14)
Għandu jitħalla jgħaddi perjodu raġonevoli ta’ żmien qabel ma jsiru applikabbli l-MRL modifikati, biex l-Istati Membri, il-pajjiżi terzi u l-operaturi tan-negozji tal-ikel jingħataw żmien biex jitħejjew biex ikunu konformi mar-rekwiżiti l-ġodda li jirriżultaw mill-modifika tal-MRL.
(15)
Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ (WTO) fir-rigward tal-MRL il-ġodda u l-kummenti tagħhom ittieħdu inkonsiderazzjoni.
(16)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II, III u V tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Fir-rigward tal-bitertanol fil-weraq tal-pitravi tan-numru tal-kodiċi 0900010, id-dodin fiċ-ċirasa tan-numru tal-kodiċi 0140020 u l-vinklożolin fil-prodotti kollha, ir-Regolament (KE) Nru 396/2005 kif kien qabel ma ġie emendat permezz ta’ dan ir-Regolament, għandu jibqa’ japplika għal prodotti li ġew prodotti legalment qabel is-6 ta’ Ġunju 2014.
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mis-6 ta’ Ġunju 2014. Madankollu, għad-dodin fiż-żebbuġ tal-mejda tan-numru tal-kodiċi 0161030, il-banana ta’ numru tal-kodiċi 0163020 u ż-żebbuġ għall-produzzjoni taż-żejt tan-numru tal-kodiċi 0402010, għandu japplika mid-data tad-dħul fis-seħħ tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Novembru 2013.

Labels: 0
3
17
6